ಭಾರತದ ಗಡಿಯತ್ತ ನುಗ್ಗಿಬಂದ ಚೀನಾ ವಾಹನಗಳನ್ನ ಹಿಮ್ಮೆಟ್ಟಿಸಿದ ಭಾರತೀಯ ಸೈನಿಕರು ಚುಮರ್: ಗಡಿರೇಖೆಯಲ್ಲಿ ಮತ್ತೆ ಮತ್ತೆ ಕಾಲ್ಕೆರೆದು ಭಾರತೀಯ ಸೈನಿಕರ ತಾಳ್ಮೆ ಪರೀಕ್ಷಿಸುತ್ತಿರುವ ಚೀನಾ ಸೈನಿಕರು ಇಂದೂ ಸಹ ಭಾರತೀಯ ಭೂ ಪ್ರದೇಶವನ್ನು ಅತಿಕ್ರಮಿಸಲು ಪ್ರಯತ್ನಿಸಿದ್ದು, ಈ ಪ್ರಯತ್ನವನ್ನ ಭಾರತೀಯ ಸೈನಿಕರು ತಡೆದಿದ್ದಾರೆ ಎನ್ನುವ ಮಾಹಿತಿ ಲಭ್ಯವಾಗಿದೆ. ಇಂದು ಮಹತ್ವದ ಬೆಳವಣಿಗೆಯೊಂದರಲ್ಲಿ, ವಾಸ್ತವ ಗಡಿರೇಖೆ ಬಳಿ ಭಾರತದ ಪ್ರದೇಶವನ್ನ ಅತಿಕ್ರಮಿಸಲು ಮುಂದಾಗಿದ್ದ ಚೀನಾದ ಸೇನೆಯ ಪ್ರಯತ್ನವನ್ನ ಭಾರತೀಯ ಸೈನಿಕರು ತಡೆದಿದ್ದಾರೆ. ಚೀನಾ ಸೈನ್ಯದ ಸುಮಾರು 7 ರಿಂದ 8 ಭಾರೀ ವಾಹನಗಳು ತಮ್ಮ ಚೆಪುಜಿ ಶಿಬಿರದಿಂದ ವಾಸ್ತವಿಕ ನಿಯಂತ್ರಣ ರೇಖೆಯ ಭಾರತದ ಕಡೆಗೆ ಹೊರಟಿದ್ದವು. ಇದಕ್ಕೆ ಪ್ರತಿಕ್ರಿಯೆಯಾಗಿ, ಭಾರತೀಯ ಭದ್ರತಾ ಪಡೆಗಳು ಮುನ್ನೆಚ್ಚರಿಕೆಯಿಂದ ಮಾಡಿದ್ದ ನಿಯೋಜನೆಯಿಂದ ವಾಹನಗಳು ಭಾರತದತ್ತ ಪ್ರವೇಶಿಸಲು ಚೀನೀ ಸೈನಿಕರು ವಿಫಲರಾಗಿದ್ದಾರೆ. NewsFirst Live ಇತ್ತ ಸೈನ್ಯದ ಜೊತೆಗೆ ಭಾರತದ ಕಡೆಯಿಂದ ಬಂದ ವಾಹನಗಳನ್ನು ನೋಡಿದ ಚೀನಾದ ವಾಹನ ಬೆಂಗಾವಲು ಪಡೆ ಮತ್ತೆ ತಮ್ಮ ನೆಲೆಗಳ ಕಡೆಗೆ ವಾಪಸ್ಸಾಗಿದೆ. ಯಾವುದೇ ವಲಯದಲ್ಲಿ ಚೀನಿಯರು ಮಾಡಬಹುದಾದ ಆಕ್ರಮಣವನ್ನು ತಡೆಯಲು ಭಾರತೀಯ ಭದ್ರತಾ ಪಡೆಗಳು ಎಲ್ಎಸಿ ಉದ್ದಕ್ಕೂ ಹೆಚ್ಚಿನ ಎಚ್ಚರಿಕೆ ವಹಿಸಿವೆ ಎಂದು ಸೇನಾ ಮೂಲಗಳು ಮಾಹಿತಿ ನೀಡಿವೆ.